**Zápisnica z Valného zhromaždenia Učenej spoločnosti Slovenska zo dňa 24.11.2021**

**Prítomní:** podľa záznamu prihlásenia, registrovaného mandátovou komisiou

**Prizvaná:** asistentka UčSS A. Šišková

**Program:**

1. Schválenie programu schôdze, voľba pracovných orgánov
2. Voľby nových členov UčSS
3. Návrh na predĺženie funkčného obdobia rady
4. Rôzne

Valné zhromaždenie (VZ) sa uskutočnilo dištančnou formou cez platformu ZOOM.

Ad1. Rokovanie otvoril o 14:35 podpredseda UčSS akademik Gömöry, ktorý navrhol program schôdze a členov pracovných orgánov v nasledovnom zložení:

Mandátová komisia: akademici Koppel, Breier, Lacinová

Volebná komisia: akademici Noga, Valko, Martoňák

Zapisovateľka: akademička Križanová

Overovateľky: akademičky Bátorová a Ježová

Program aj zloženie pracovných orgánov bolo jednomyseľne odsúhlasené.

Ad2. V ďalšom bode akademik Gömöry pripomenul že, na základe hodnotenia od anonymných posudzovateľov, do volieb na VZ postúpilo 15 kandidátov na riadne členstvo a 1 kandidát na emeritné členstvo. Nasledovalo postupné predstavovanie kandidátov, v ktorom na úvod vždy jeden z navrhovateľov návrh krátko zdôvodnil a v nasledovnej diskusii sa k návrhu vyjadrili ďalší členovia UčSS.

Po predstavení kandidátov akademik Koppel informoval, že valné zhromaždenie je uznášaniaschopné, pretože je prítomných 37 riadnych členov. Akademik Noga ako predseda volebnej komisie podal informáciu k volebným lístkom a otvoril hlasovanie s tým, že na úpravu volebného lístka je vyčlenený čas 30 minút. Nasledovala 10 minútová prestávka.

Ad3. Po prestávke akademik Gömöry vysvetlil dôvody (pandemická situácia, odstúpenie z funkcie viacerých členov rady, voľby nových členov)**,** prečo by Rada UčSS mala pokračovať do zorganizovania nasledujúceho Valného zhromaždenia, kde by sa zvolila nová rada a tiež predseda. Akademik Šajgalík upresnil, že volený mandát Rady UčSS končí v novembri 2021, teda rada by mala požiadať o poverenie viesť UčSS, najviac do konca februára 2022. Prítomní potom odhlasovali nasledovné uznesenie:

**Uznesenie 1.** Valné zhromaždenie UčSS poveruje doterajšiu Radu UčSS riadením UčSS do konca februára 2022.

Po ukončení hlasovania predseda volebnej komisie akademik Noga oznámil výsledky. Skonštatoval, že z odoslaných 58 volebných lístkov sa vrátilo 52, teda na hlasovaní sa nezúčastnili všetci členovia, ktorým bol odoslaný e-mail s výzvou na hlasovanie. Nastala diskusia o tom, aký počet členov sa má použiť k výpočtu 2/3 podpory, ktoré je podľa volebného poriadku podmienkou zvolenia. Vzhľadom na skutočnosť, že doručenie volebného lístka a jeho správne odoslanie v on-line podmienkach nie je možné overiť, volebná komisia navrhla ako počet prítomných pri hlasovaní považovať počet doručených volebných lístkov, teda 52. K tomuto návrhu prebehla krátka diskusia, po ktorej ale nebola vznesená požiadavka použiť iný postup. Výsledkom je schválenie návrhu na členstvo nasledovných uchádzačov:

Prof. Ing. Vlasta Brezová DrSc., Fakulta chemickej a potravinárskej technológie STU v Bratislave

Prof. Ing. Miroslav Fikar DrSc., STU v Bratislave

Prof. Ing. Peter Chrenek DrSc., NPPC-VÚŽV Nitra, SPU FBP Nitra

RNDr. Boris Klempa DrSc., Virologický ústav, Biomedicínske centrum SAV, Bratislava

Doc. RNDr. František Lofaj DrSc., Ústav materiálového výskumu SAV, Košice

Prof. Karol Marhold DrSc., Botanický ústav, Centrum biológie rastlín a biodiverzity SAV, Bratislava; Katedra botaniky, Přírodovědecká fakulta, Univerzita Karlova, Praha

Prof. Dr. Štefan Matejčík DrSc., Fakulta matematiky, fyziky a informatiky UK, Bratislava

Doc. RNDr. Katarína Mikušová DrSc., Prírodovedecká fakulta UK, Bratislava

Prof. RNDr. Jozef Nosek DrSc., Prírodovedecká fakulta UK, Bratislava

Prof. RNDr. Pavel Povinec DrSc., Fakulta matematiky, fyziky a informatiky UK, Bratislava

Prof. PaedDr. Pavol Prokop DrSc., Pedagogická fakulta TU v Trnave; Ústav zoológie SAV, Bratislava

Dr. Rer. Nat. Peter Šiffalovič DrSc., Fyzikálny ústav SAV, Bratislava

Prof. RNDr. Ľubomír Tomáška DrSc., Prírodovedecká fakulta UK, Bratislava

Prof. RNDr. Michal Zeman DrSc., Prírodovedecká fakulta UK, Bratislava

Doc. MVDr. Norbert Žilka DrSc., Neuroimunologický ústav SAV, Bratislava

Po oznámení výsledku akademička Lacinová vzniesla otázku, či Valné zhromaždenie UčSS je stále uznášaniaschopné, keď v priebehu rokovania sa odpojili 6 členovia a nie je jasné, či to boli riadni, alebo emeritní členovia. Keďže na začiatku rokovania bolo pripojených 37 riadnych členov a na rokovanie bolo potrebných 26 členov, valné zhromaždenie bolo v celom priebehu uznášaniaschopné. Akademik Gömöry spomenul, že Rada UčSS zabezpečí diplomy novým členom UčSS.

Ad4. V rámci rôzneho sa diskutovalo k príprave volieb do Rady UčSS (akademik Noga, akademik Chodák a akademik Luby). Zoznam kandidátov by mal byť známy najneskôr dva týždne pred valným zhromaždením. Akademička Zahradníková vzniesla otázku, prečo nie je zverejnená zápisnica zo zasadania Rady UčSS zo dňa 8.11.2021. Akademik Gömöry prisľúbil zjednať nápravu. Po ukončení diskusie akademik Gömöry všetkým poďakoval za účasť a rokovanie o 17:15 ukončil.

Zapísala: akademička Oľga Križanová

Overili: akademičky Daniela Ježová a Mária Bátorová